
ΕΠΕΡΩΤΗΣΗ

Ένα χρόνο μετά την επίσκεψη του Πρωθυπουργού στην Κεφαλονιά και τη διαπίστωση των προβλημάτων που υπάρχουν, τι έργο έχει υλοποιηθεί από την κυβέρνηση και την Περιφέρεια Ιονίων Νήσων για να επιλυθούν αυτά τα σημαντικά προβλήματα;

Η κυβέρνηση της ΝΔ, όπως και η Περιφερειακή Αρχή (ΝΔ,ΠΑΣΟΚ-ΚΙΝΑΛ) το σημαντικότερο έργο που υλοποιούν στα νησιά μας, την Κεφαλονιά και την Ιθάκη είναι η προπαγάνδα μέσω των εξαγγελλιών και υποσχέσεων και των πληρωμένων καταχωρήσεων στα ΜΜΕ. Πρόσφατα η Περιφερειακή Αρχή δημοσιοποίησε ένα κατάλογο με έργα που υλοποιούνται από την ίδια σε όλα τα νησιά του Ιονίου και αναφερόμενη στην Κεφαλονιά & Ιθάκη έχει 26 εκ. και για το σύνολο της Περιφέρειας έχει 122 εκ. Θα παραθέσουμε ενδεικτικά ορισμένα από τα επίσημα στοιχεία των Οικονομικών Υπηρεσιών της Π.Ι.Ν. για την εκτέλεση του Προϋπολογισμού του 2023 για το πρώτο εξάμηνο:
· Ως προς τα ΕΣΟΔΑ, τα έσοδα από επιχορηγήσεις για επενδύσεις-έργα (Π.Τ.Α.) από 275.888.395,01εκ. τα προγραμματισμένα να εισπραχθούν το 2023 έως 30.06.2023 έχουν εισπραχθεί 6.869.783,91 εκ. δηλαδή στο 2,49%.
· Ως προς τα ΕΞΟΔΑ, οι πληρωμές για επενδύσεις-έργα (Π.Τ.Α. κλπ) από 298.651.234,46 εκ. που ήταν προγραμματισμένα να πληρωθούν (εφόσον υλοποιούνταν τα έργα) το 2023 έως 30.06.2023 έχουν πληρωθεί 6.652.747,28 εκ. δηλαδή στο 2,23%.
· Αντίστοιχα είναι τα στοιχεία για όλες τις προηγούμενες χρονιές από το 2019 έως σήμερα και αφορούν όλα τα νησιά.
Αυτή την πραγματικότητα δεν θα αναφέρει κανένα Δελτίο Τύπου η πληρωμένη καταχώρηση της Π.Ι.Ν., αλλά την βλέπει καθημερινά ο λαό μας σε κάθε νησί, σε κάθε γειτονιά, σε κάθε εργασιακό χώρο.
Αυτή την κατάσταση ήρθαν να ωραιοποιήσουν οι υποσχέσεις και δεσμεύσεις του πρωθυπουργού κατά την επίσκεψη του στην Κεφαλονιά στις 02.08.2022. Παραθέτουμε ορισμένα αποσπάσματα από τις δεσμεύσεις έτσι όπως αναφέρονται στο Δελτίο Τύπου του Γραφείου του Πρωθυπουργού:
«…οι εκκρεμότητες του παρελθόντος θα αντιμετωπιστούν άμεσα…..με πολύ μεγάλη ταχύτητα…θα ανοίξει επιτέλους η πολύπαθη Μονάδα Εντατικής Θεραπείας…Και, βέβαια, η όλη ανακατασκευή και ο εξωραϊσμός του νοσοκομείου….πλην όμως υπολειτουργεί λόγω έλλειψης γιατρών…να επιταχύνουμε μια σειρά από έργα αποκατάστασης, διότι σίγουρα μπορούμε να κινηθούμε πιο γρήγορα και να διορθώσουμε ακόμα ζημιές που έρχονται από το παρελθόν…η Κεφαλονιά είναι επίκεντρο του προσανατολισμού μας για μια πολιτική προστασία η οποία θα έχει έναν ολιστικό χαρακτήρα και θα μπορεί να καλύπτει όλα τα στραβά ενδεχόμενα τα οποία μπορεί να μας τύχουν και τα οποία γνωρίζουμε πια ειδικά στα ζητήματα των πλημμυρών ενδέχεται να είναι πιο συχνά από ότι στο παρελθόν….αλλά βάζουμε…. Και το στοιχείο της πρόληψης…Έχουμε δουλειά να κάνουμε στα ρέματα…δεν μπορώ να αφήσω έξω τις δασικές πυρκαγιές…να κινηθεί ταχύτατα για να κατασκευάσει τον δρόμο από το Αργοστόλι στον Πόρο…να εξασφαλίσουμε ασφαλή πρόσβαση σε εμβληματικές παραλίες όπως αυτής του Μύρτου….πρέπει να έχουμε λύσει μια σειρά από βασικά ζητήματα, με πρώτα τα ζητήματα της άρδευσης…πως μπορούμε να επιταχύνουμε τις λιμνοδεξαμενές οι οποίες πρέπει να κατασκευαστούν, ώστε να θωρακίσουμε και το νησί ως προς τα ζητήματα της διαχείρισης των υδάτινων πόρων…Εργατικές κατοικίες…θα το λύσουμε το θέμα…Η ανακατασκευή θα γίνει και αυτή η εκκρεμότητα…θα φροντίσουμε να την ολοκληρώσουμε το συντομότερο δυνατό…».

Με βάση τα παραπάνω Επερωτάται η κ. Περιφερειάρχης γιατί δεν:
· έχει στελεχωθεί και δεν λειτουργεί η Μ.Ε.Θ. της Κεφαλονιάς;
· έχει γίνει ο εξωραϊσμός και η ανακατασκευή του Νοσοκομείου Αργοστολίου, Ληξουρίου των Κέντρων Υγείας Σάμης, Ιθάκης και των Πολυιατρείων Βασιλικάδων και Σταθρού Ιθάκης;
· έχει εξοπλιστεί το ΕΚΑΒ στην Κεφαλονιά και την Ιθάκη με τα αναγκαία οχήματα και τ αντίστοιχο προσωπικό ώστε να καλύπτονται πλήρως οι ανάγκες των νησιών;
· έχουν ανοιχθεί αντιπυρικές ζώνες, δρόμοι εξόδου σε χωριά που παραμένουν τυφλά και δεν έχει καθαριστεί το μεγαλύτερο μέρος του Επαρχιακού Οδικού Δικτύου από τα χόρτα ενόψει του καλοκαιριού που διανύουμε;
· λειτουργούν τα ελάχιστα δορυφορικά τηλέφωνα και drones που έχουν αγοραστεί και παραμένουν στα αζήτητα;
· υπάρχει δίκτυο ύδρευσης είτε καθόλου, είτε μη επαρκές ώστε να μπορούν να τροφοδοτηθούν τα πυροσβεστικά οχήματα σε πολλά χωριά της Κεφαλονιάς και της Ιθάκης;
· έχει γίνει το έργο του Αντιπλημμυρικού Αγωγού της Αγίας Ευφημίας και τα άλλα αντιπλημμυρικά έργα όπως στην Σάμη, την Ερισο κ.α.;
· έχουν γίνει τα έργα στον δρόμο προς τον Μύρτο, στην Φάλαρη, στο δρόμο Αγ. Ευφημία-Καραβόμυλος, Διβαράτα - Φισκάρδο, προς την Ασο, την Παλική, στο Φρίκες-Κιόνι, στον Μπρος Αετό Ιθάκης κ.α.;
· έχουν κατασκευαστεί οι λιμνοδεξαμενές και τα φράγματα για την ύδρευση και την άρδευση στην Κεφαλονιά;
· έχουν τελειώσει οι κατεδαφίσεις των σεισμόπληκτων κατοικιών του Ληξουρίου και δεν έχουν κατασκευαστεί καινούργιες Εργατικές κατοικίες;

Οι Περιφερειακοί Σύμβουλοι της Λαϊκής Συσπείρωσης
Ν. Γκισγκίνης, Δ. Κεφαλληνός, Ε. Κολυβά, Α. Μπαλού, Χ. Χαραλάμπους

